**ODGOVORI NA VPRAŠANJA**

**Javni razpis: Krajša in daljša gostovanja tujih strokovnjakov in visokošolskih učiteljev na slovenskih visokošolskih zavodih 2019-2022 (v nadaljnjem besedilu: javni razpis) objavljen v Uradnem listu Republike Slovenije št. 39/19 z dne 21. 6. 2019 (Razglasni del, str. 1386-1399)**

1. Izhajajoč iz opombe 21 in opombe 4 v javnem razpisu sklepamo, da v dogovoru o daljšem gostovanju, ki ga sklenemo pred začetkom izvajanja gostovanja, navedemo predvideno skupno število ur neposredne pedagoške obveznosti, ki mora zadostiti pogoju, da mora gostujoči izvesti povprečno 24 ur na mesec, medtem ko bo dejanska razporeditev ur neposredne pedagoške obveznosti razvidna iz časovnice.

Dogovor o sodelovanju med upravičencem (univerza ali samostojni visokošolski zavod) in gostujočim tujim strokovnjakom mora vsebovati točno in ne predvideno število ur neposredne pedagoške obveznosti, ki jo mora gostujoči tuji strokovnjak doseči znotraj po javnem razpisu predpisane časovne dinamike daljših gostovanj gostujočih tujih strokovnjakov, in kot navedeno v drugem odstavku Aktivnost št. 2: daljša gostovanja točke 2.1 Predmet javnega razpisa.

Dogovor o sodelovanju med upravičencem (univerza ali samostojni visokošolski zavod) in gostujočim tujim strokovnjakom mora vključevati obdobje gostovanja (od (dd. mm. yyyy) … do (dd. mm. yyyy)), število ur sodelovanja v neposrednem pedagoškem procesu, oblike sodelovanja (predavanja, vaje, seminar), študijsko področje, stopnjo študijskega programa in vključitev v druge aktivnosti na slovenskem visokošolskem zavodu (npr. sodelovanje z zaposlenimi visokošolskimi učitelji, priprava skupnih študijskih programov, izvajanje skupnih projektov, priprave novih raziskovalnih projektov ipd.), kot izhaja iz opombe 21 javnega razpisa.

Upravičenec lahko v Dogovor o sodelovanju vključi tudi dinamiko po mesecih. Podatki v **Č**asovnici oz. mesečnem poročilu o izvedenih pedagoških urah in drugih aktivnostih v okviru daljšega gostovanja morajo odražati resnično in pravilno količino opravljenega dela na mesečni ravni (izpolnjuje se za vsak mesec posebej), ker se časovnica vodi mesečno oz. skupaj za celotno obdobje (npr. najmanj 72 ur treh mesecih).

Skladno z opombo 4 javnega razpisa se za natančno izvedbo dinamike daljšega gostovanja v organiziranem pedagoškem delu glede na veljavni Študijski koledar dogovorita gostujoči tuji strokovnjak in slovenski visokošolski zavod in se le-ta lahko vključi v Dogovor o sodelovanju med upravičencem (univerza ali samostojni visokošolski zavod) in gostujočim tujim strokovnjakom. Predpisano neposredno pedagoško obveznost gostujočega tujega strokovnjaka na mestu visokošolskega učitelja v procesu izvajanja daljšega gostovanja je potrebno doseči znotraj veljavnega Dogovora o sodelovanju med visokošolskim zavodom in gostujočim tujim strokovnjakom ali znotraj predpisane povprečne mesečne pedagoške obveznosti ali znotraj celotnega obdobja daljšega gostovanja.

1. V opombi 15 javnega razpisa je napotilo na opombo 10 iz Vodnika za prijavitelja Erasmus+ v zvezi s statusom Velike Britanije. Ker so v skladu z javnim razpisom upravičenci slovenski visokošolski zavodi in ne organizacije iz Velike Britanije, menimo, da lahko načrtujemo izvedbo gostovanj tujih strokovnjakov iz Velike Britanije in da jih bomo lahko tudi izvedli v skladu s pogoji javnega razpisa ne glede na (ne)izstop Velike Britanije iz EU. Edino, kar bi se v primeru izstopa Velike Britanije spremenilo, je kazalnik “Skupno število gostujočih tujih strokovnjakov iz Evropske unije (EU), saj bi morali strokovnjake iz Velike Britanije, ki bi gostovanje opravili po dnevu njenega uradnega izstopa iz EU, izvzeti iz tega kazalnika.

Prijavitelji lahko v prijavi na javni razpis načrtujejo gostovanja gostujočih tujih strokovnjakov iz Velike Britanije. V Prijavnem obrazcu, točka 6. Spremljanje in zagotavljanje podatkov na operaciji, se v rubriki tabele Podatki, ki se spremljajo na operaciji, pod zap. št. 10 načrtujejo podatki Skupno število gostujočih tujih strokovnjakov iz Evropske unije (EU), vključno z načrtovanimi gostujočimi tujimi strokovnjaki iz Velike Britanije. Načrtovani podatki morajo odražati pravilno dejansko stanje.

1. V 2. točki 5. poglavja javnega razpisa je navedeno: »Gostujoči tuji strokovnjak lahko na projektu posameznega upravičenca sodeluje samo enkrat (na eni izmed obeh razpisanih aktivnostih), pri čemer lahko v okviru krajšega gostovanja v enem študijskem letu večkrat gostuje. Vendar se v slednjem primeru potni stroški povrnejo zgolj za enkraten prihod in odhod, in sicer na podlagi predložitve ustreznih dokazil.«

Ali razumemo prav, da lahko gostujoči tuji strokovnjak v okviru krajšega gostovanja gostuje večkrat v enem študijskem letu, se pravi, tako v študijskem letu 2019/2020, 2020/2021 in 2021/2022, pri čemer pa se mu stroški za pot povrnejo le za prvo gostovanje, medtem ko se stroški za bivanje in stroški za poučevanje povrnejo za vsako izvedeno gostovanje?

Ne, gostujoči tuji strokovnjak lahko v okviru Aktivnosti št. 1: krajše gostovanje pri prijavitelju gostuje samo enkrat v enem študijskem letu, pri čemer lahko v okviru krajšega gostovanja v istem študijskem letu izvaja predavanja, vaje ali seminarje na visokošolskem zavodu ob večkratnih prihodih, vendar se v tem primeru potni stroški povrnejo zgolj za enkraten prihod in odhod, in sicer na podlagi predložitve ustreznih dokazil iz točk A. in B. javnega razpisa.

V okviru Aktivnosti št. 1: krajše gostovanje isti gostujoči strokovnjak ne more sodelovati v treh različnih študijskih letih, ne glede na to, da obdobje upravičenosti stroškov obsega tri študijska leta.

1. Zanima nas ali lahko k sodelovanju povabimo tiste tuje predavatelje, ki smo jih že gostili v prvem razpisu (2016-2018).

Da, prijavitelj lahko načrtuje gostujoče tuje strokovnjake skladno z določili javnega razpisa in skladno s potrebami izvedbe neposrednega pedagoškega procesa na visokošolskem zavodu.

1. Ali obstaja dokumentacija omenjenega razpisa v angleškem jeziku, ki jo lahko ponudimo tujemu visokošolskemu učitelju?

Ne.

1. V tč. 2.1 javnega razpisa je pri krajših in daljših gostovanjih navedeno, da mora gostujoči tuji strokovnjak v okviru krajšega/daljšega gostovanja sodelovati pri izvedbi posameznih delov predmeta oz. predmetnega področja *na mestu visokošolskega učitelja.* Prosimo za natančno pojasnilo, kaj je mišljeno z navedbo 'na mestu visokošolskega učitelja'.

Za gostujoče tuje strokovnjake v kontekstu tega javnega razpisa veljajo enaka pravila kot za domače visokošolske učitelje in visokošolske sodelavce, ki izvajajo neposredno pedagoško obveznost na slovenskem visokošolskem zavodu. Za potrebe javnega razpisa se v primeru krajših gostovanj gostujočega tujega strokovnjaka vabi z vabilom (javni razpis točka B Dokazila o doseženih rezultatih v okviru SSE za izvedbo gostovanj gostujočih tujih strokovnjakov, sprotna opomba 20), v primeru daljših gostovanj pa visokošolski zavod in gostujoči tuji strokovnjak skleneta dogovor o sodelovanju (javni razpis točka B Dokazila o doseženih rezultatih v okviru SSE za izvedbo gostovanj gostujočih tujih strokovnjakov, sprotna opomba 21).

Z vidika javnega razpisa visokošolski zavod z gostujočim tujim strokovnjakom ni dolžan skleniti pogodbe o zaposlitvi na (delovnem) mestu visokošolskega učitelja.

1. V Navodilih za pripravo vloge na javni razpis str. 6, zadnji odstavek tč. 4.2, je navedeno razmerje KRVS in KRZS (primer Univerze v Mariboru), ki naj bi bilo upoštevano na dve decimalki natančno. Ali je razmerje pravilno?

Da, v zadnjem odstavku točke 4.2 Finančni načrt operacije s časovno dinamiko Navodil za pripravo vloge je naveden Primer 1: število vseh članic: 17, število članic v KRVS: 15, število članic v KRZS: 2. Razmerje med KRVS in KRZS je v finančnem načrtu zakroženo na dve decimalni številki, in sicer na 88,23 % za KRVS in 11,76 % za KRZS. Razmerje med KRVS in KRZS se lahko v finančnem načrtu procentualno poviša v KRVS, ne pa tudi v KRZS.

1. V Prilogi k C.3.1 prijavnega obrazca je potrebno v tabeli navesti izvedena gostovanja gostujočih tujih strokovnjakov za obdobje najmanj 3 mesecev v zadnjih treh letih pred objavo javnega razpisa.

Ali v tem primeru lahko upoštevamo gostovanja, ki so bila izvedena za raziskovalni namen ali kombinirano raziskovalni/pedagoški namen ali moramo upoštevati zgolj gostovanja, ki so bila izvedena izključno v pedagoški namen?

Skladno s točko 2.1 Predmet javnega razpisa veljajo le gostovanja, ki so bila izvedena v neposrednem pedagoškem procesu, torej za pedagoški namen.

1. Ali lahko gostovanje, ki traja od 1. 3. 2019 do 30. 9. 2019, torej še ni zaključeno, kot upravičeno uvrstimo v tč. C.3.1 prijavnega obrazca?

Ne, ker mora biti gostovanje že zaključeno. V PRILOGI k C.3.1 prijavitelj navede že izvedena gostovanja gostujočih tujih strokovnjakov na slovenskem visokošolskem zavodu za obdobje najmanj treh mesecev ali več, ki jih je izvedel v zadnjih treh letih pred objavo javnega razpisa.

1. Navodila za pripravo vloge na javni razpis, tč. 4.1 5. odstavek navaja, da je treba za določeno število točk priložiti vsaj 1 dokazilo, ki ne sme biti starejše od 1. 1. 2019 za vsak rangiran tuj visokošolski zavod. V kolikor zagotovimo npr. 3 gostovanja gostujočih tujih strokovnjakov s 3 različnih tujih visokošolskih zavodov, pri čemer so vsi rangirani na mestih od 1. do 200. mesta na v razpisu podani rangirni lestvici, ter hkrati zagotovimo npr. 10 gostovanj gostujočih tujih strokovnjakov z 10 različnih tujih visokošolskih zavodov, pri čemer so vsi rangirani na mestih od 201. do 300. mesta na omenjeni lestvici, ali zadostuje, da priložimo celokupno samo 1 dokazilo, in sicer za 1 visokošolski zavod iz nabora od 1. do 200. mesta?

Da. V okviru podmerila 1.2 bo vloga ocenjena na podlagi predložnega vsaj enega ustreznega dokazila. Prijavitelj predloži vsaj eno dokazilo, pri čemer se število dokazil šteje samo enkrat - upošteva se dokazilo za načrtovano gostovanje gostujočega tujega strokovnjaka s tiste tuje visokošolske institucije, ki je po Academic Ranking of World Universities 2018 najvišje uvrščena. Primer 1: na podlagi enega ustreznega dokazila lahko prijavitelj dobi 5 točk za institucijo, ki je rangirana od 1.-200. mesta po Academic Ranking of World Universities 2018. Primer 2: na podlagi enega ustreznega dokazila lahko prijavitelj dobi 3 točke za institucijo, ki je rangirana od 201.-300. mesta po Academic Ranking of World Universities 2018.

1. V skladu z ocenjevalnim listom (tč. 2.3) se največje število točk podeli za načrtovanih 5 ali več vključitev slovenskih strokovnjakov. V kolikor v vlogi prijavimo npr. 8 slovenskih strokovnjakov (stanujočih in zaposlenih v tujini), ali je potrebno za vseh 8 priložiti ustrezno dokazilo?

Ne, za največje število točk je treba priložiti najmanj pet (5) posameznih ustreznih dokazil za vključitev.

1. Ali je naziv operacije »Krajša in daljša gostovanja tujih strokovnjakov in visokošolskih učiteljev na slovenskih visokošolskih zavodih 2019 – 2022«, kratek naziv pa lahko določimo sami?

Naziv operacije določi prijavitelj. V rubriki B. SPLOŠNI PODATKI O OPERACIJI Prijavnega obrazca prijavitelj poljubno izbere tako naziv operacije (točka 1.) kot tudi kratek naziv operacije z največ 50 znaki (točka 1.2).

1. V kolikor smo prav razumeli financiranje za krajša gostovanja (1-60 dni) se za gosta SSE za strošek bivanja upošteva zgolj za dneve, ko so izvedene pedagoške aktivnosti. V primeru, da pride gostujoči tuji strokovnjak za 10 dni, predavanja pa ima 5 dni, se upravičeni strošek izračuna:
* SSE za potne stroške, enkratno glede na Distance Calculator
* SSE za strošek poučevanja, glede na število pedagoških ur po določeni postavki (najmanj 6 pedagoških ur)
* SSE za strošek bivanja, glede na število dni aktivnosti (5) ter dodatna dva dni za prihod in odhod. Torej v tem primeru za 7 dni (5 dni aktivnosti in 2 dni za pot), in ne za 10, kolikor bo skupno bival v Sloveniji.

Da, v navedenem primeru je obdobje aktivnosti 5 dni, za dneve izvedene pedagoške aktivnosti in največ 2 dni za pot pravilno izhodišče za izračun SSE za strošek bivanja.

1. Krajše gostovanje enega strokovnjaka je lahko tekom študijskega leta tudi razdrobljeno, vendar se SSE za potne stroške obračuna samo enkrat. Ali je poročanje je v tem primeru takrat, ko je gostujoči tuji strokovnjak zadnjič na gostovanju (npr. prva gostovanja januarja, zadnja marca – poroča se ko je zaključeno v marcu)?

Upravičenec uveljavlja stroške po zaključenem krajšem (tudi v primeru, da je bilo gostovanje izvedeno z večkratnimi prihodi) ali daljšem gostovanju gostujočega tujega strokovnjaka in strošek uveljavlja s prvim naslednjim Zahtevkom za izplačilo.

Skladno s točko 9. Spremljanje in poročanje ter način financiranja Navodil za pripravo vloge upravičenec posreduje ministrstvu Zahtevek za izplačilo z obveznimi prilogami predpisanimi po javnem razpisu (gledati tudi 4. člen osnutka pogodbe, kjer so opredeljena dokazila za uveljavljanje posamezne poenostavljene oblike stroška) praviloma do 15. v mesecu po zaključku vsakega trimesečnega obdobja oziroma po zaključenem/ih gostovanju/ih gostujočega/ih tujega/ih strokovnjaka/ov (predvidoma do 15. januarja, 15. aprila, 15. junija, rok za predložitev zadnjega zahtevka za izplačilo za tekoče koledarsko leto je praviloma do 15. septembra tekočega koledarskega leta).

1. V enem študijskem letu je možno samo eno daljše gostovanje?

Skladno s točko 3.2 Pogoji, vezani na vlogo lahko posamezni prijavitelj v okviru Aktivnosti 2: daljša gostovanja prijavi največ dva (2) gostujoča tuja strokovnjaka za celotni visokošolski zavod, ki lahko gostujeta bodisi v istem študijskem letu bodisi v dveh različnih študijskih letih, vsako daljše gostovanje pa mora biti izvedeno v obdobju enega semestra.

1. Kot razumemo razpisno dokumentacijo ne smejo tuji gostje v času trajanja razpisa oz. gostovanja biti zaposleni v Sloveniji ali imeti tu redno prebivališče.

Za namene javnega razpisa so v času izvajanja operacije gostujoči tuji strokovnjaki v okviru obeh razpisanih aktivnosti osebe, ki v času gostovanja na slovenskem visokošolskem zavodu ne bivajo (stalno ali začasno) in niso zaposlene v Republiki Sloveniji, temveč so zaposlene v tujini na eni izmed tujih institucij, to je: visokošolskem zavodu, raziskovalni organizaciji, gospodarski družbi, organizaciji s področja kulture ali so neodvisni strokovnjaki oziroma umetniki.

Skladno s točko 5. Obveznosti izbranega prijavitelja v času izvajanja operacije javnega razpisa bo ministrstvo izpolnjevanje obveznosti preverjalo v fazi poročanja na podlagi predpisanih dokazil za izkazovanje upravičenosti stroškov na operaciji, opredeljenih v točkah A. Dokazila o doseženih rezultatih SSE za organizacijsko podporo gostovanj in B. Dokazila o doseženih rezultatih v okviru SSE za izvedbo gostovanj gostujočih tujih strokovnjakov javnega razpisa. V Prilogi RD 12 Izjava gostujočega tujega strokovnjaka se gostujoči tuji strokovnjak opredeli glede zaposlitve in bivanja.

1. Ali je potrebno ob prijavi na javni razpis priložiti dokazila o zaposlitvi in bivanju za vsakega prijavljenega gostujočega tujega strokovnjaka, ki ga bomo prijavili (dodati pa moramo tudi potrdilo o rankingu) – čeprav nam ni potrebno prilagati še poimenskih seznamov? To posredno vseeno pomeni, da bomo morali predložiti poimenski seznam gostov, saj bodo morale institucije za njih potrditi zaposlitev.

Ne, skladno s točko 4. Merila za ocenjevanje javnega razpisa mora prijavitelj v okviru podmeril 1.1, 1.2, 2.3 in 3.1 ob prijavi predložiti le dokazila, ki so natančneje opredeljena v Prijavnem obrazcu, v točki 6 Navodil za pripravo vloge na javni razpis ter v Ocenjevalnem listu.

Ob prijavi (Priloga k C.1 Prijavnega obrazca) ni treba priložiti poimenskega seznama gostujočih tujih strokovnjakov, ki so predvideni za gostovanja na slovenskih visokošolskih zavodih.

Potrdilo zgolj o rankingu v okviru javnega razpisa ni predvideno. V točki 1.2 Prijavnega obrazca se lahko uporabi potrdilo, ki bo priloženo k točki 1.1 Prijavnega obrazca.

V točki 1.2 prijavnega obrazca je, kot dokazilo predvideno potrdilo tuje visokošolske institucije, iz katerega bo razviden naziv tuje visokošolske institucije in podatek, da je gostujoči tuji strokovnjak na njej zaposlen (s podpisom odgovorne ali pooblaščene osebe in uradnim žigom tuje institucije (če je relevantno)). Gledati tudi odgovor pod zap. št. 10.

1. Kaj se zgodi v primeru, če gostovanja gostujočega tujega strokovnjaka ne bo možno realizirati? Kakšne možnosti imamo menjati goste?

Skladno z določili 14. člena osnutka pogodbe je upravičenec dolžan vsako finančno, vsebinsko, časovno ali kakršnokoli drugo spremembo operacije čim prej, najpozneje pa v roku 7 (sedmih) dni od nastanka spremembe, pisno obrazložiti in utemeljiti, sicer lahko izgubi pravico do nadaljnjega koriščenja sredstev kohezijske politike.

Tekom izvajanja operacije bi bila menjava gostujočega tujega strokovnjaka možna le v primeru in ob zagotovitvi, da zamenjan gostujoči tuji strokovnjak ustreza vsem kriterijem, na podlagi katerih je bil izbran in ocenjen načrtovani in prijavljeni gostujoči tuji strokovnjak. Potrebno je upoštevati dejstvo, da bo vloga za operacijo ocenjena na podlagi več sklopov meril, ki se nanašajo na gostujočega/e tujega/e strokovnjaka/e.

1. Prosimo za dodatno pojasnilo k točki 2.4 Prijavnega obrazca, saj ni jasno, kateri visokošolski zavod vnesemo. Tistega, ki je sodeloval na javnem razpisu »Krajša in daljša gostovanja tujih strokovnjakov in visokošolskih učiteljev na slovenskih visokošolskih zavodih v letih 2016 – 2018« ali tistega, ki ni sodeloval?

Ministrstvo je ponovno preučilo Prijavni obrazec in ga v tej točki smiselno dopolnilo. Na spletni strani ministrstva:<http://www.mizs.gov.si/si/javne_objave_in_razpisi/okroznice/arhiv_okroznic/okroznice_razpisi_in_javna_narocila/javni_razpisi/?tx_t3javnirazpis_pi1%5Bshow_single%5D=1688>je objavljen Prijavni obrazec in Obrazložitev k popravku Prijavnega obrazca.

1. Pri kazalniku Število študentov je navedeno, da je potrebno vsakega študenta šteti samo enkrat. Izvedbeno je to izredno težavno, zato prosimo, da se število študentov ne šteje na tak način oz. da se število študentov, štetih samo enkrat, kvečjemu omeji na enega/istega gostujočega tujega strokovnjaka.

Ministrstvo je ponovno preučilo Prijavni obrazec in ga v tej točki smiselno popravilo. Na spletni strani ministrstva<http://www.mizs.gov.si/si/javne_objave_in_razpisi/okroznice/arhiv_okroznic/okroznice_razpisi_in_javna_narocila/javni_razpisi/?tx_t3javnirazpis_pi1%5Bshow_single%5D=1688>je objavljen Prijavni obrazec in Obrazložitev k popravku Prijavnega obrazca.

1. Ali lahko z vidika javnega razpisa Dokazila o izvedbi gostovanj, kot so npr. vabilo, dogovor o sodelovanju, časovnica, lista prisotnosti podpiše dekan/dekanica posamezne članice, kjer bi gostovanje potekalo, ali pa mora navedeno podpisati rektor univerze?

Ne glede na to, ali se vprašanje nanaša na prijavo na javni razpis ali na izvajanje operacije lahko po pooblastilu rektorja dokumente podpisujejo druge osebe, pri čemer mora biti pooblastilo vedno priloženo.

1. Ali je prijavni vlogi za dokazovanje tč. 1.1, 1.2 in 2.3 potrebno priložiti ustrezna dokazila v originalu ali lahko skenirane verzije?

Prijavitelj lahko priloži skenirano verzijo/kopijo dokazil, pri čemer prijavitelj jamči, da je skenirani dokument oz. kopija enaka originalu.

1. Vezano na Usposobljenost prijavitelja za izvedbo operacije in doseganje rezultatov nas zanima, kakšne vrste dokazilo je potrebno za dokazovanje podmerila 3.1?

V okviru podmerila 3.1 bo vloga ocenjena na podlagi dodatnih dokazil izvedenih gostovanj gostujočih tujih strokovnjakov na slovenskem visokošolskem zavodu za obdobje najmanj treh mesecev ali več, ki jih je izvedel v zadnjih treh letih pred objavo javnega razpisa, ki jih je prijavitelj navedel v tabeli PRILOGE k C.3.1. Za vsako navedbo v tabeli je treba priložiti dokazilo o izvedbi gostovanja, ki jih je izvedel v zadnjih treh letih pred objavo javnega razpisa. Kot dokazilo za navedbo se doda kopija npr. sporazuma / dogovora, pri čemer prijavitelj jamči, da je kopija enaka originalu, ipd..

Samo v primeru, da je prijavitelj izvajal Aktivnost 2: daljša gostovanja pri javnem razpisu Krajša in daljša gostovanja tujih strokovnjakov in visokošolskih učiteljev na slovenskih visokošolskih zavodih v letih 2016 – 2018, dokazil ni potrebno prilagati, ker bo ustreznost navedenih podatkov ministrstvo preverilo v svojih evidencah.